Nog ŉ kabinetskommeling aangekondigPres. Jacob Zuma. Argieffoto: Ntswe Mokoena, GCIS Pres. Jacob Zuma het Dinsdag onverwags nóg ŉ skommeling in die kabinet aangekondig. Prof. Hlengiwe Mkhize, voorheen minister van binnelandse sake, is aangestel as minister van hoër onderwys en opleiding. Sy vervang vir Blade Nzimande in dié posisie. Buti Manamela, voorheen adjunkminister in die presidensie, is aangestel as die adjunkminister van hoër onderwys en onderrig. Ayanda Dlodlo is uit haar pos as minister van kommunikasie geskuif en vervang vir Mkhize as minister van binnelandse sake. Mmamaloko Kubayi, voorheen minister van energie, vervang vir Dlodlo as minister van kommunikasie. David Mahlobo, voorheen minister van staatsveiligheid, is aangestel as die nuwe minister van energie. Adv. Bongani Thomas Bongo vervang vir Mahlobo as minister van staatsveiligheid. Zuma het in Maart vanjaar ‘n opskudding veroorsaak toe hy tydens ‘n kabinetskommeling Pravin Gordhan as minister van finansies en Mcebisi Jonas as sy adjunk afgedank het.